Delovna skupina skupnega podjetja F4E, ki so jo podpirali strokovnjaki iz panoge in javnih raziskovalnih organizacij, je leta 2008 ocenila, da pričakovani stroški zagotovitve takrat dogovorjenega evropskega prispevka k izgradnji ITER znašajo 5 940 milijonov EUR, pri čemer je treba zagotoviti 663 milijonov EUR za nepredvidene izdatke. Leta 2008 je bilo ocenjeno, da stroški za sodelovanje v dejavnostih širšega pristopa z Japonsko in vodenje skupnega podjetja F4E znašajo 650 milijonov EUR, kar je pomenilo, da so bili leta 2008 splošni ocenjeni stroški 7 253 milijonov EUR, vključno z zgoraj navedenim zneskom za nepredvidene izdatke.

Svet je skupnemu podjetju F4E leta 2008 dal na voljo 6 600 milijonov EUR za obdobje 2007–2020 za izpolnjevanje evropskih obveznosti v zvezi z ITER in širšim pristopom ter od njega zahteval, naj čim bolj spodbuja varčevanje in zagotovi spoštovanje navzgor omejenega proračuna.

Projekt ITER se je od leta 2008 precej razvil zaradi odziva na strožje varnostne zahteve zaradi nesreče v Fukušimi, novih znanstvenih dognanj in bolj dodelanega modela. Čeprav so se nekatere zahteve omilile, pa so se z večino sprememb poostrile zahteve in povečal obseg evropskih prispevkov k projektu ITER. O takih spremembah odločajo Mednarodna organizacija ITER in njeni upravljavski organi.

Skupno podjetje F4E, ki priznava, da so se od ocene stroškov iz leta 2008 evropski prispevki k projektu ITER bistveno spremenili in modeli precej dodelali, je v prvih šestih mesecih leta 2013 opravilo temeljito revizijo celotne ocene stroškov.

V nasprotju z dodatnimi posodobitvami ocen stroškov, ki so bile predložene Svetu v prejšnjih poročilih, ta posodobljena ocena stroškov zajema tudi spremembe, ki se bodo zgodile v prihodnosti. Pričakovani stroški evropskih prispevkov k projektu ITER, širšemu pristopu in vodenju skupnega podjetja F4E so zdaj ocenjeni na 6 890 milijonov EUR. V primerjavi z navzgor omejenim proračunom v višini 6 600 milijonov EUR za proračunsko obdobje do leta 2020 to kaže na negativne nepredvidene izdatke v višini 290 milijonov EUR.

Sprememba nepredvidenih izdatkov z –165 milijonov EUR na –290 milijonov EUR od poročila, ki ga je Skupno podjetje Svetu predložilo lani, je večinoma posledica precejšnega povišanja pričakovanih in dejanskih stroškov zgradb, ki so nastali zaradi povečanega obsega zgradb, ki jih je treba zagotoviti, in časovnega pritiska pri gradnji zgradb.

Kot je bilo ugotovljeno v študiji družbe Ernst in Young z naslovom „Potential for reorganization within the ITER project to improve cost-effectiveness“ („Možnosti za reorganizacijo v okviru projekta ITER za izboljšanje stroškovne učinkovitosti“), ki jo je od julija 2012 do februarja 2013 izvajal odbor Evropskega parlamenta za proračunski nadzor, ima skupno podjetje F4E nad takimi spremembami malo nadzora oziroma ga sploh nima, saj so zanj pristojni Svet ITER in njegovi pomožni organi.

Skupno podjetje F4E je kljub temu za zagotovitev, da se spoštuje zgornja meja proračuna, razvilo in še naprej razvija ter izvaja najrazličnejše ukrepe za omejevanje stroškov, vključno z optimizacijo strategij javnih naročil in pogodbenih pogojev za znižanje stroškov ter optimizacijo modelov za omejevanje stroškov v sodelovanju z Mednarodno organizacijo ITER. Upravni odbor je bil 26. junija 2013 seznanjen s stanjem preteklih ukrepov in naborom sedanjih ukrepov ter novo oceno stroškov (dokument F4E(13)-GB27-06). Ti ukrepi dejansko omogočajo prihranke v višini nad 300 milijonov EUR in so tako potrebna orodja, ki zagotavljajo spoštovanje zgornje meje proračuna do leta 2020.